**Uznesenie Národnej rady Slovenskej republiky**

z ... januára 2024

kuzneseniu Európskeho parlamentu o plánovanom zrušení kľúčových protikorupčných štruktúr na Slovensku a jeho dôsledkoch pre právny štát (2023/3021(RSP))

prijatému dňa 17. januára 2024

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Národná rada Slovenskej republiky**

**A. berie na vedomie**

uznesenie Európskeho parlamentu 2023/3021(RSP), v ktorom Európsky parlament vyjadril svoje hlboké znepokojenie nad plánovaným rušením kľúčových protikorupčných štruktúr vrátane Úradu špeciálnej prokuratúry;

**B. pripomína**

že svoje znepokojenie nad iniciovanými zmenami a spôsobom, akým majú byť prijaté vyjadrila predtým svojím listom zo 6. decembra 2023 aj Európska komisia a stanoviskom z 18. decembra 2023 tiež Európska prokuratúra, ktorá po dôkladnej analýze upozornila na možné porušenie povinnosti lojálnej spolupráce (článok 4 ods. 3 ZEÚ) a tiež povinnosti chrániť rozpočet Únie (článok 325 ZFEÚ);

**C. vyjadruje hlboké znepokojenie**

nad spôsobom, akým sa vláda Slovenskej republiky rozhodla prijať zmeny trestného zákona, ktoré budú mať dopad okrem iného aj na ochranu finančných záujmov Európskej únie, v dôsledku čoho Európska únia pozorne sleduje nielen obsah návrhu ale aj spôsob, akým majú byť navrhované zmeny prijaté;

**D.**  **konštatuje**

že Európska únia je založená na hodnotách úcty ľudskej dôstojnosti, slobody, demokracie, rovnosti, právneho štátu a rešpektovania ľudských práv vrátane práv osôb patriacich k menšinám, ako je stanovené v článku 2 Zmluvy o Európskej únii (ZEU), ktorú sa Slovenská republika zaviazala dodržiavať. S cieľom zabezpečiť dodržiavanie týchto hodnôt článok 7 Zmluvy ZEU dáva európskym inštitúciám, vrátane Európskeho parlamentu, možnosť iniciovať konanie na posúdenie rizika vážneho porušenia hodnôt uvedených v článku 2 niektorým členským štátom. V tejto súvislosti zásahy do ochrany právneho štátu v členskej krajine EÚ podliehajú podľa ZEU kontrole európskych inštitúcií, ktoré majú monitorovať, vyhodnocovať a konštatovať prípadné riziko jeho porušenia.

**E. apeluje na vládu Slovenskej republiky**

aby rešpektovala, že aj keď je úprava Trestného zákona a tiež zrušenie Úradu špeciálnej prokuratúry rozhodnutím vlády Slovenskej republiky, je bežnou praxou a dokonca povinnosťou členských štátov diskutovať o pripravovaných zmenách s Európskou úniou, nakoľko tieto zmeny majú dopad na ochranu finančných záujmov Európskej únie a tiež na spoluprácu s orgánmi ako Európska prokuratúra, EUROJUST či OLAF;

**F. vyzýva vládu Slovenskej republiky**,

aby stiahla návrh novely trestného zákona (tlač 105 a 106) z programu 7. schôdze Národnej rady Slovenskej republiky a aby ho zaradila na program ďalšej schôdze v riadnom legislatívnom konaní tak, aby boli zmeny tykajúce sa trestnej politiky a boja s korupciou riadne konzultované so všetkými relevantnými aktérmi, vrátane orgánov Európskej únie – Európskou komisiou a Európskou prokuratúrou ale aj s Benátskou komisiou;

**G. žiada vládu Slovenskej republiky,**

aby nevystavovala Slovenskú republiku riziku porušenia práva Európskej únie, ktoré by mohlo mať za následok prerušenie čerpania európskych fondov.